জামায়াতের আমীর মতিউর রহমান নিজামীকে গতকাল রবিবার রিমান্ডে  নিয়েছে পুলিশ। পল্টন থানার ভাংচুর ও পুলিশের কাজে বাধা দেয়ার মামলায় আগেই তার তিন দিনের রিমান্ড মঞ্জুর ছিল। পল্টন থানার এসআই জিল্লুর রহমান গতকাল কারাগার থেকে নিজামীকে ঢাকা মহানগর গোয়েন্দা পুলিশ কার্যালয়ে নিয়ে যান। এর আগে কেরানীগঞ্জে মুক্তিযোদ্ধা হত্যা মামলায় নিজামীকে আদালতে হাজির করা হয়। আদালত আগামী ২ আগস্ট ওই মামলার প্রতিবেদন দাখিলের দিন ধার্য করেছেন। এদিকে ঢাকা মহানগর গোয়েন্দা পুলিশ কার্যালয়ে স্থান সংকুলান না হওয়ায় জামায়াতের নায়েবে আমীর দেলাওয়ার হোসাইন সাঈদীকে রমনা থানায় স্থানান্তর করা হয়েছে।